ΔΕΛΤΙΟ ΤΥΠΟΥ

Η Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Θεσσαλίας (Π.Δ.Ε.Θ.) στο πλαίσιο της δραστηριοποίησής της σε Ευρωπαϊκά Προγράμματα συμμετέχει ως εταίρος στο Ευρωπαϊκό σχέδιο Erasmus+ ΚΑ201 με τίτλο «Against BubBLE» και με διάρκεια 24 μήνες, από τον Σεπτέμβριο του 2019 έως τον Αύγουστο του 2021 (αρ. συμβ.2019-1-IT02-KA201-063428).

Στο πρόγραμμα συμμετέχουν εκτός της Π.Δ.Ε.Θ. οι παρακάτω οργανισμοί:

1. TUCEP - Tiber Umbria Comett Education Programme, Iταλία (Συντονιστής του Προγράμματος), Εκπαιδευτικός Σύνδεσμος Πανεπιστημίων και Επιχειρήσεων της Ούμβρια.
2. Asociacion Cultural Euroaccion Murcia- Πολιτιστικός Σύλλογος Euroaccion Murcia, Mη Kυβερνητικός Oργανισμός Mάθησης, Eπαγγελματικής και Προσωπικής Ανάπτυξης Νέων, Ισπανία.
3. IES Eduardo Linares Lumeras, Δημόσιος Οργανισμός Εκπαίδευσης, Κατάρτισης και Απασχόλησης “Eduardo Linares Lumeras” της περιφέρειας της Murcia, Ισπανία.
4. DIMITRA Ekpaideutiki Simvouleutiki, Οργανισμός Εκπαίδευσης και Συμβουλευτικής, Ελλάδα.
5. Wyzsza Szkola Biznesu I Nauk o Zdrowiuw, Εκπαιδευτικό Ινστιτούτο Επιστημών Υγείας και Επιχειρηματικότητας, Πολωνία.
6. Instituto Comprensivo Peruzia – Ινστιτούτο Συμπεριληπτικής Εκπαίδευσης της Περούτζια, Ιταλία.
7. Agrupamento de Escolas Ferreira de Castro, Συγκρότημα Σχολείων Ferreira de Castro, Πορτογαλλία.
8. Associazione COAT – Centro Orientamento Ausili Tecnologici Onlus – Κέντρο Προσανατολισμού Τεχνολογικής Βοήθειας, Ιταλία.
9. Giunti O.S. Psychometrics SRL, Εκδοτικός Οίκος Ψυχοδιαγνωστικών εργαλείων με έδρα τη Φλωρεντία, Ιταλία.

Ο εκφοβισμός αποτελεί ένα φαινόμενο που στη σημερινή πραγματικότητα έχει λάβει ανησυχητικές διαστάσεις σε όλες τις ευρωπαϊκές χώρες. Πολλές μελέτες έχουν γίνει για τη δυναμική του και τις πολυάριθμες επιπτώσεις που έχει στους μαθητές. Το φαινόμενο αυτό είναι δύσκολο να ελεγχθεί και να προληφθεί, γιατί πολύ συχνά οι μαθητές αποφεύγουν να αναφέρουν τα επεισόδια εκφοβισμού που αντιμετωπίζουν από φόβο ότι κάτι τέτοιο θα εγείρει αντιδράσεις και θα έχει επιπτώσεις σε κοινωνικό επίπεδο. Η διαχείριση συμπεριφορών εκφοβισμού από παιδιά με διαταραχή στο φάσμα του αυτισμού είναι ακόμη πιο δύσκολη, επειδή δε διαθέτουν τα κατάλληλα εργαλεία για να τις αναγνωρίσουν αλλά και λόγω της έλλειψης ενός οργανωμένου υποστηρικτικού κοινωνικού δικτύου. Οι λίγες μελέτες που υπάρχουν πάνω στο συγκεκριμένο θέμα δείχνουν ότι οι ιδιαιτερότητες αυτών των παιδιών τα καθιστούν ιδανικά θύματα, έτσι ώστε, σε σύγκριση με τους άλλους μαθητές, να έχουν τετραπλάσιες πιθανότητες να υποστούν εκφοβισμό στο σχολικό περιβάλλον. Για το λόγο αυτό όλο και περισσότερες ευρωπαϊκές χώρες προσπαθούν να υιοθετήσουν μια ενταξιακή εκπαιδευτική πολιτική, η οποία ωστόσο προϋποθέτει τη δημιουργία ενός ασφαλούς και κατάλληλου περιβάλλοντος για τις ανάγκες όλων.

Το παρόν ευρωπαϊκό πρόγραμμα ‘Against BubBLE’ αποσκοπεί στη δημιουργία, κλιμάκωση και προώθηση καλών πρακτικών σχετικών με την αντιμετώπιση και πρόληψη του φαινομένου του σχολικού εκφοβισμού (bullying) κυρίως προς μαθητές με διαταραχή στο φάσμα του αυτισμού ηλικίας 10-14 ετών και τη συνακόλουθη σχολική και κοινωνική ένταξή τους στο περιβάλλον του σχολείου και της ευρύτερης κοινότητας.

Απώτερος στόχος δεν είναι μόνο η δημιουργία σχολικού περιβάλλοντος ενταξιακής και συμπεριληπτικής εκπαίδευσης σε τοπικό και περιφερειακό επίπεδο αλλά και η εμπλοκή όλων των σημαντικών παραγόντων που καθορίζουν τη σχολική, οικογενειακή και κοινωνική ζωή των μαθητών που υφίστανται εκφοβισμό ή κατ’ επέκταση κάποια άλλη διαφοροποίηση. Αυτή η προώθηση της ουσιαστικής συμπεριληπτικής εκπαίδευσης και η ενσωμάτωση στο περιβάλλον του σχολείου αλλά και στην ευρύτερη κοινότητα δεν είναι παρά η απαρχή μιας μακράς διαδικασίας, η ενεργοποίηση της οποίας αποτελεί βασικό επιδιωκόμενο αποτέλεσμα του συγκεκριμένου ευρωπαϊκού προγράμματος “Against BubBLE”. Στο πλαίσιο αυτό επιδιώκεται η δημιουργία καλών πρακτικών δυνάμενων να υιοθετηθούν από τις ευρωπαϊκές χώρες – αυτές που συμμετέχουν στο ευρωπαϊκό πρόγραμμα αλλά και τις υπόλοιπες- και που κατάλληλα αναθεωρημένες και προσαρμοσμένες θα επιστρατευθούν στην προσπάθεια πρόληψης και μείωσης των πολυάριθμων επεισοδίων εκφοβισμού αλλά και καταπολέμησης των διάφορων τύπων διακρίσεων, των οποίων συχνά γίνονται αποδέκτες οι ευάλωτες ομάδες που στη συγκεκριμένη περίπτωση είναι μαθητές των τελευταίων τάξεων του Δημοτικού Σχολείου και των πρώτων τάξεων του Γυμνασίου.

Τελικοί αποδέκτες αλλά και εμπλεκόμενοι στη διαδικασία ανίχνευσης εκφοβιστικών συμπεριφορών και ενίσχυσης της ποικιλομορφίας των μαθησιακών περιβαλλόντων είναι οι εκπαιδευτικοί και τα στελέχη των εκπαιδευτικών ιδρυμάτων, το διοικητικό προσωπικό, το ειδικό εκπαιδευτικό και βοηθητικό προσωπικό, οι γονείς του συνόλου των μαθητών της σχολικής κοινότητας και προπάντων οι μαθητές με αυτισμό υψηλής λειτουργικότητας και όσοι άλλοι μαθητές για διαφορετικούς λόγους (κοινωνικούς, οικονομικούς, πολιτισμικούς) αποτελούν τα καθημερινά θύματα σχολικού εκφοβισμού καθώς και όλοι οι συμμαθητές τους.

Το πρόγραμμα “Against BubBLE” αποτελείται από τις παρακάτω τέσσερις βασικές φάσεις που σχετίζονται με τα παραδοτέα έργα του προγράμματος:

1. Μελέτη ανάλυσης βάσει της προαναφερθείσας έρευνας που απευθύνεται στις τέσσερις ομάδες (μαθητές, γονείς, εκπαιδευτικούς και ειδικό εκπαιδευτικό προσωπικό).
2. Σχεδιασμό εκπαιδευτικών δραστηριοτήτων προσαρμοσμένων σε εκπαιδευτικούς, διοικητικό και βοηθητικό προσωπικό και γονείς παιδιών με διαταραχή στο φάσμα του αυτισμού, οι οποίες θα περιλαμβάνουν μεθόδους ενεργούς συμμετοχής και κατάλληλα εργαλεία πληροφόρησης για το φαινόμενο εκφοβισμού σε παιδιά και εφήβους με διαταραχή στο φάσμα του αυτισμού, ώστε να μπορούν να το αναγνωρίζουν, να το αντιμετωπίζουν σωστά και να το αποτρέπουν.
3. Ανάπτυξη ενός συνόλου εργαλείων (Tool Kit) για την έγκαιρη ανίχνευση επικίνδυνων συμπεριφορών εκφοβισμού απέναντι σε μαθητές με διαταραχή στο φάσμα του αυτισμού. Τα εργαλεία αυτά θα παρέχονται σε τρεις εκδόσεις έτσι ώστε να είναι προσαρμοσμένα στους εκπαιδευτικούς, το ειδικό εκπαιδευτικό προσωπικό και τους γονείς των μαθητών με διαταραχή στο φάσμα του αυτισμού.
4. Προληπτική δράση που θα περιλαμβάνει συμμετοχή όλων των μαθητών σε θεατρικά δρώμενα με στόχο την κατανόηση και αποδοχή της διαφορετικότητας αλλά και την ανάπτυξη ικανοτήτων "αναγνώρισης" συμπεριφορών εκφοβισμού, ώστε να τις αναφέρουν και να υπερασπίζονται τα θύματα.

Οι άμεσοι κι έμμεσοι επωφελούμενοι του προγράμματος θα είναι:

* παιδιά ηλικίας 10-14 ετών και οι οικογένειές τους, ανεξάρτητα από την κοινωνικό-πολιτιστικές και οικονομικές συνθήκες
* εκπαιδευτικό προσωπικό πρωτοβάθμιας και δευτεροβάθμιας εκπαίδευσης: εκπαιδευτικοί, εκπαιδευτές, ειδικό εκπαιδευτικό και βοηθητικό προσωπικό, διευθυντές και προϊστάμενοι σχολικών μονάδων, στελέχη εκπαίδευσης, ερευνητές
* προσωπικό δημοτικών υπηρεσιών, συλλόγων
* υπεύθυνοι χάραξης πολιτικής - τοπικές εκπαιδευτικές αρχές, αρμόδια τμήματα της Τοπικής Αυτοδιοίκησης για την πολιτική της ενταξιακής εκπαίδευσης, ειδικά τμήματα του Υπουργείου Παιδείας κ.λ.π.

Με το παρόν έργο προσδοκούμε οι εκπαιδευτικοί, οι γονείς και το διοικητικό, τεχνικό και βοηθητικό προσωπικό να οικειοποιηθούν περισσότερα εργαλεία αναγνώρισης και αποκλεισμού του σχολικού εκφοβισμού. Αναμένουμε, επίσης, την ενίσχυση της ένταξης των μαθητών (10 - 14 ετών) που αντιμετωπίζουν ανάλογα φαινόμενα στο σχολικό περιβάλλον καθώς και των οικογενειών τους στην ευρύτερη κοινότητα. Τέλος, στοχεύουμε στη διάδοση και προώθηση της ενταξιακής εκπαίδευσης σε ένα ευρύτερο ευρωπαϊκό επίπεδο.

Για περαιτέρω πληροφορίες οι ενδιαφερόμενοι θα μπορούν να επισκεφθούν την ιστοσελίδα της ΠΔΕΘ (<http://thess.pde.sch.gr>).